[{"text_idx": "#000000", "text": "La estrara deklaro j\u0302us aperinta en la revuo Esperanto signifas, ke le revuo ne plu bezonos intervjuotojn, opinias Nikola Ras\u030cic\u0301: \"La estraro mem povas plenigi la intervjuojn per la g\u0302ustaj sintenoj, per la oficialaj veroj... kiuj ne g\u0302enas fidelajn membrojn kaj kunlaborantojn.\u201d"}, {"text_idx": "#000001", "text": "En la \u201cnovembra\u201d numero de la revuo Esperanto, redaktita de Attila Kasza\u0301s kaj fine aperinta en februaro 2017, estis publikigita intervjuo de Jorge Camacho, en kiu la intervjuito interalie esprimas akre kritikan opinion pri Historio de la esperanta literaturo kaj precipe pri la fakto, ke la verko ricevis la premion Antoni Grabowski kaj pozitivan atenton en la revuo."}, {"text_idx": "#000002", "text": "En la marta numero de la sama revuo, aperinta post la eksigo de Attila Kasza\u0301s kaj redaktita de Stefan MacGill, aperis \u201cEstrara pardonpeto\u201d pri la enhavo de la intervjuo kun Camacho. La pardonpeto, lau\u0306 kiu la estraro unuflanke \u201csubtenas la liberan esprimadon de opinioj\u201d sed aliflanke postulas, ke la esprimataj opinioj estu \u201ckonstruaj kaj respektemaj\u201d, mirigis multajn legantojn de la revuo."}, {"text_idx": "#000003", "text": "Unu el ili estas la multjara membro kaj iama oficisto de UEA, Nikola Ras\u030cic\u0301, kiu sendis al Libera Folio la c\u0302i-suban tekston pri la temo."}, {"text_idx": "#000004", "text": "Antau\u0306e mi malpaciencis kiam venos la revuo. Nun mi jam timas ke g\u0302i venos."}, {"text_idx": "#000005", "text": "Revuo Esperanto, la oficiala organo de UEA, en sia marta numero de 2017 aperigis kuriozan oficialan anoncon, per kiu la estraro pardonpetas pro opinioj esprimitaj en interjvuo de homo kiu ne estas estrarano, sed libera sendependa individuo kun propraj opinioj, kiel kutime c\u0302e intervjuitoj. La estraro evidente kredas ke g\u0302i devus ial respondeci pro diversaj opinioj de \u201csiaj\u201d intervjuitoj."}, {"text_idx": "#000006", "text": "La Estraro de UEA pardonpetas al tiuj niaj membroj, kiujn ofendis kelkaj vortoj kaj esprimoj uzitaj de nia intervjuito Jorge Camacho en la novembra numero. Kvankam ni ja subtenas la liberan esprimadon de opinioj, kontribuoj al nia revuo estu konstruaj kaj respektemaj, ankau\u0306 kiam temas pri kritiko. La intervjuo ne spegulas la sintenton de la Asocio, kaj ni sincere bedau\u0306ras la eventualan g\u0302enon al la koncernatoj, niaj fidelaj membroj kaj kunlaborantoj. (Bv. noti la imperativon \u2018estu\u2019)."}, {"text_idx": "#000007", "text": "Postskribe oni direktas la legantojn kvar pag\u0302ojn for, al la deklaro de la jug\u0302komisiono de la premio \u201cAntoni Grabowski\u201d, kiu atribuis premion al la libro Historio de la esperanta literaturo de Carlo Minnaja kaj Giorgio Silfer, al kiu rilatas la opinio de Camacho. Pliajn 13 pag\u0302ojn poste aperas recenzo de la sama verko el la plumo de Suso Moinhos. (Iom kaosa trakto de la sama temo en tiu numero, do)."}, {"text_idx": "#000008", "text": "Pri tio, do, temas. \u201cIlia\u201d intervjuito Jorge Camacho esprimis sian opinion (ja klare kaj rekte, kiel Camacho jam kutimas) pri tiu libro, pri kiu la \u201cAsocio\u201d evidente havas alian sintenon. Tio do estas lia peko. Kio precize estas la du opinioj ne vere gravas, kvankam notindas ke ni ja konas la opinion de Camacho, sed ne tiun de la \u201cAsocio\u201d kaj ne klaras kiel \u201cAsocio\u201d povas havi opinion."}, {"text_idx": "#000009", "text": "La Camacha opinio ne spegulas (tiele!) la opinion de la asocio, kio implicas ke intervjuoj kvazau\u0306 ja devus speguli la sintenton de la asocio, kaj ke la estraro, nome de la asocio, ec\u0302 havas sintenon pri kiu ajn libro, au\u0306 kio ajn pri kio intervjuatoj povus opinii. Ne estas ankau\u0306 klare kiam, kiel kaj kial la asocio alprenis la sintenon pri kiu la estraro parolas. Mi volonte vidus iun protokolon pri tiu bizara sintenalpreno."}, {"text_idx": "#000010", "text": "Mi naive pensis ke c\u0302iu ja rajtas esprimi opiniojn, precipe pri libroj, des pli renoma verkisto kiel Camacho. La aliaj rajtas havi opiniojn pri liaj opinioj. Camacho ja konscias kaj kutimas ke li mem prenas respondecon por siaj eldiroj. Li nur ne konsciis ke la estraro povas elekti por li la g\u0302ustajn vortojn kaj esprimojn."}, {"text_idx": "#000011", "text": "Tio ne estas la kutimaj reguloj en demokratiaj sistemoj. Ne estas vere kutime ke estraro prenas al si taskon de librorecenzanto kaj oficiale sintenas pri iu libro, kio devus resti afero de faka au\u0306 persona prijug\u0302o. Ec\u0302 pli strangas ke la estraro komentas opinion de konata verkisto, do iu principe kompetenta pri la temo. Ankorau\u0306 pli strange se la estraro mem ne diras kio estas g\u0302ia precipa sinteno pri la koncerna libro, se g\u0302i jam transprenis la malnecesan taskon jug\u0302i pri io tia."}, {"text_idx": "#000012", "text": "La estrara pardonpeto, bedau\u0306rinde, lasas anonci ion timigan. Estas normale ke en intervjuoj homoj esprimu individuajn opiniojn, pri kiuj klare ne povas respondeci la redakcio de la revuo au\u0306 ec\u0302 la estraro, kies organo g\u0302i estas. Estus, ekzemple, absurde se New York Times devus respondeci pri la vortoj de Lady Gaga, kiujn s\u0302i donis en iu intervjuo. Estus ec\u0302 pli strange se la redakcio prenus oficialan starpunkton pri iu muzikaj\u0302o. Sed ec\u0302 pli absurdas se la redakcio donas al \u201csiaj\u201d intervjuitoj instrukciojn kiel ili devas esprimi sian \u201cliberan\u201d opinion (ekzemple konstrue kaj respekteme, nekrude, ec\u0302 se kritike)."}, {"text_idx": "#000013", "text": "Pri tio kio estas konstrua kaj respektema la opinioj povas malsami. Do, \u201cniaj\u201d (t.e. de la estraro) intervjuitoj devus sekvi tiajn instrukciojn kaj esence ne povas vere libere opinii. La intervjuitoj prefere demandu la estraron, kiu starigas la regulojn kaj kriteriojn por la oficialaj veroj au\u0306 jam havas pretajn g\u0302ustajn sintenojn por ili. La estraro s\u0302ajne povos al c\u0302iuj rekomendi sian konstruan kaj respekteman interpreton de kio ajn, inkluzive de literaturo."}, {"text_idx": "#000014", "text": "Fakte la intervjuitoj ec\u0302 ne plu devas doni intervjuojn, nek devus entute strebi pensi kaj opinii. Tio liberigas la estontajn intervjuotojn de ajna intelekta peno. Tre komforta situacio. La estraro mem povas plenigi la intervjuojn per la g\u0302ustaj sintenoj, per la oficialaj veroj, ne alternativaj falsaj novaj\u0302oj, kiuj ne g\u0302enas fidelajn membrojn kaj kunlaborantojn."}, {"text_idx": "#000015", "text": "Estas absurde pensi ke la estraro entute povus respondeci pri opinioj de \u201csiaj\u201d intervjuitoj. Tio estas klara ec\u0302 al analfabetoj pri j\u0302urnalismo kaj demokratio. Ke la estraro provas limigi la rajton je libera esprimado de opinioj, doni instrukciojn kiel fari tion, ne apartenas al demokrataj praktikoj kaj simple ne rajtus okazi. La estraro c\u0302i-foje fakte deklaris:"}, {"text_idx": "#000016", "text": "ke g\u0302i (la \u201cAsocio\u201d) havas ian sintenon pri la nomita temo (la libro menciita)\nke la estrara sinteno estas alia ol tiu de \u201cties\u201d intervjuito\nke g\u0302i simpatias kun siaj fidelaj membroj kaj kunlaborantoj, kiujn Camacho eventuale g\u0302enis per esprimo de sia opinio\nke g\u0302i ne simpatias kun Camacho kaj liaj opinioj (la \u201cAsocio\u201d ec\u0302 pardonpetas pro lia incidento)\nke Camacho ne esprimas la sintenon de la \u201cAsocio\u201d\nke la sinteno de Camacho ne estas la sinteno de fidelaj membroj kaj kunlaborantoj."}, {"text_idx": "#000017", "text": "Mirinde kiom da sensencaj\u0302oj povas eniri malgrandan anonceton. Por ne diri ke la uzo de \u201cnia intervjuito\u201d lasas pensi ke la estraro iel kvazau\u0306 posedas \u201csiajn\u201d intervjuitojn kaj rajtas ilin regi au\u0306 direkti."}, {"text_idx": "#000018", "text": "Mi ne certas ke tasko de la estraro de iu demokrata moderna asocio estas havi sintenon pri iu ajn verko, precipe ne (pri) literatura. G\u0302i fakte transprenis la rolon de universala recenzanto. Ekde nun simple ne havas sencon recenzi au\u0306 opinii pri kio ajn, ne havas sencon sin esprimi. Apenau\u0306 havas sencon paroli Esperanton tiam, krom se oni unue konsultig\u0302as kun la estraro pri la demando kio decas kaj kio permesitas. Estas do klare ke intervjuoj kiuj spegulos la sintenon de la estraro c\u0302iam senprobleme aperos. Do, la estraro anoncis cenzuradon kaj ec\u0302 donis instrukciojn kiel praktiki la memcenzuron."}, {"text_idx": "#000019", "text": "La unuajn tridek jarojn dum mia vivo mi log\u0302is en socia sistemo kie la gazetaro precize tiel funkciis. Kritiko estis permesita nur se g\u0302i estis \u201ckonstrua\u201d kaj aprobita de la au\u0306toritatoj. Kio estas \u201ckonstrua\u201d kaj \u201crespektema\u201d, tion kompreneble decidas la au\u0306toritatoj. Ofte oni senpostenigis redaktorojn kiuj aperigis opiniojn de diversaj intervjuitoj kiuj ne plac\u0302is al la gvidantoj. La redakcio respondecis al la Estraro (de la Partio) au\u0306 al la Politburoo. La Estrara noto estas nenio alia ol tio. La Politburoo nun farig\u0302as la recenza au\u0306toritato. Miaj haroj hirtig\u0302as!"}, {"text_idx": "#000020", "text": "Tamen, tio ne estas tiom terura. Nome, povas esti ec\u0302 pli terure. Sur la pag\u0302o 55 oni aperigas la (s\u0302ajne oficialan) deklaron de la jug\u0302komisiono de Fondaj\u0302o Antoni Grabowski (U. Lins, I. Ertl, S. Chengtai) pri la opinio de Jorge Camacho, kiu degnis havi alian opinion (krudan, lau\u0306 ili). Tio do estas la oficiala vero pri tiu libro. La Deklaro diras ke ne ekzistas pli bona historio de la Esperanto-literaturo, kaj ke tio devus okazi por ke oni povu \u201cpravigi la krudan opinion de Jorge Camacho\u201d."}, {"text_idx": "#000021", "text": "Tio sonas iom pli bone: krudaj opinioj estas en ordo nur kiam ekzistas pli bona komparobjekto! Jen pliaj instrukcioj kiel trovi la propran liberan opinion! Jen ankau\u0306 libera kaj oficiala sugesto kiu estas \u201cla plej bona libro\u201d. Kompreneble estas diversaj kaj pluraj opinioj pri tio kio estas bona au\u0306 la plej bona, sed estas maltrankvilige kiam tio venas de iu oficiala au\u0306toritato. Kaj la fakto ke iu libro estas la sola de sia speco ne devus sufic\u0302i por protekti g\u0302in de diversaj kritikoj au\u0306 komentoj."}, {"text_idx": "#000022", "text": "Per tio oni forprenas ajnan rajton prezenti kian ajn sintenon malsaman ol tiu kiun atingis la komisiono (post matura pripensado). Tio des pli validas por situacio kiam ekzistos ec\u0302 pli bona libro. Tiam oni okupig\u0302u pri la bona, kaj ne pri la malbona libro! Kaj kiam ekzistas nur unu libro, ne vere necesas \u201cmatura pripensado\u201d. C\u0302iukaze, denove tre kurioza kriterio por librokritiko."}, {"text_idx": "#000023", "text": "Ne temas entute pri tiu konkreta libro (kiu estas bonvena kaj meritas multflankan pritrakton, krudan au\u0306 nekrudan), sed pri io alia multe pli grava por la pluvivo de la asocio. Se la estraro kaj la revuo tiel planas trakti la opiniojn, tiam mi, kiel fidela membro kaj kunlaborinto, ne plu bezonas legi tiun revuon kaj serioze pripensos c\u0302u mi volas membri en asocio kiu per imperativoj kaj instrukcioj reguligas la \u201cliberan\u201d esprimadon de opinioj. Des pli ke temas pri libroj, pri kiuj c\u0302iu leganto neeviteble kreas propran impreson. Mi ankau\u0306 ne volas legi revuon kiu nur \u201cspegulas\u201d la sintenon de la asocio (kio ajn g\u0302i estu kaj kiel ajn tiu sinteno estig\u0302u)."}, {"text_idx": "#000024", "text": "Mi esperas ke la estraro sincere bedau\u0306ros sian pardonpeton kaj komprenos ke tiaj klare stalinismaj intervenoj prezentas g\u0302enon al aliaj fidelaj membroj kaj kunlaborantoj, kiuj preferas liberan spacon por personaj opinioj kaj rifuzas cenzuron. Koncerne la jug\u0302komisionon, g\u0302i evidente miskomprenis sian rolon kaj devus refoje mature pripensi sian deklaron. Jorge Camacho rajtas havi ec\u0302 krudajn opiniojn, senkonsidere de iliaj kriterioj."}, {"text_idx": "#000025", "text": "La estraro siaflanke s\u0302uldas pardonpeton al c\u0302iuj siaj liberamaj kaj demokratemaj fidelaj membroj kaj kunlaborantoj, kaj devus promesi neniam plu fari ion tiel senprecedencan kaj hontindan. Kaj la revuo devus dau\u0306re \u201cspeguli\u201d tiun liberecan praktikon. Kiel en c\u0302iu revuo, la redaktoroj, j\u0302urnalistoj kaj precipe iliaj invititaj gastoj devus c\u0302iumomente senti sin liberaj kaj senkatenaj en sia esprimado. La estraro rajtas kontribui, sed ne devas nek rajtas kunredakti, ec\u0302 se g\u0302i tamen devas respondeci. Kiel c\u0302i-kaze."}, {"text_idx": "#000026", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000027", "text": "TEJO sen bug\u0302eto \u201cpro sabotado de UEA\u201d"}, {"text_idx": "#000028", "text": "Brave! Dankon pro via analizo, kaj dankon pro la kurag\u0302o publike esprimi g\u0302in."}, {"text_idx": "#000029", "text": "Ras\u0302ic c\u0302i tie faras unu gravan eraron, nome ne distingi asocion kaj socion. Neniu asocio estas devigita havi liberan esprimadon en sia kadro. La asocioj kutime havas ian celon, kaj estas tute nature ke ili deziras akceli esprimojn kiujn oni jug\u0302as favoraj al tiuj celoj kaj subpremi la malfavorajn \u2013 sed kompreneble ili ne povas malhelpi la liberan esprimadon _ekster_ siaj kadroj.\nAlia afero estas ke asociaj estraroj ofte preferas eviti bridojn al la debato kaj al la redaktoro de eventuala membrorevuo; sed tio estas pro la bona etoso, ne estas altaj principoj au\u0306 idealoj implikitaj. Ili aplikig\u0302as nur en la socio kiel tuto. Ekzemple oni ne atendus de la redaktoro de Revuo Esperanto ke li enpresigus Anglalingvan (au\u0306 Kartvellingvan) pledon por la neceso de militoj. Tion asocio povas kaj rajtas rifuzi lasi esprimig\u0302i en siaj kadroj, dum socio devas toleri tion.\nLa sola kion la estraro vere diras per sia anonceto, lau\u0306 mi, estas ke ankau\u0306 enhave Kasza\u0301s estis malbona elekto de redaktoro."}, {"text_idx": "#000030", "text": "Mi emas kredi ke Jens pravas. Asocio rajtas decidi la eldonajn principojn de sia organo kaj tiuj gvidlinioj ne devas permesi senliman esprimadon. Au\u0306 ec\u0302 demokratian esprimadon. Vidu difinon 3 (PIV) de 'organo': opiniesprimilo de partio, afero, sekto, ligo ks."}, {"text_idx": "#000031", "text": "Nur cetere, en la recenzoj de 'Historio de la esperanta literaturo', c\u0302u ne veras, ke oni aludas tro partieca la historion; favoranta unu grupon? Ne gravas kiel intelekte brila, kiel akademie rigora la libro: _SE_ g\u0302i preferas apartan grupon (per troa atento au\u0306 per ignoro de aliaj), la libro ne estas historio, sed servas kiel propagando."}, {"text_idx": "#000032", "text": "Mi antau\u0306g\u0302uas la venontan c\u0302apitron de c\u0302i tiu ekscita sagao: \"Estrara pardonpeto pri la estrara pardonpeto\"."}, {"text_idx": "#000033", "text": "Mi dankas al Nikola la por mi agrable surprizan verkadon de artikolon kiu montras la eminentan stultecon de la deklaro de la estraro de UEA sur la pag\u0302oj de la infanecig\u0302anta revuo Esperanto. Cetere, kun au\u0306 sen deklaro, HEL restas elstara feko."}, {"text_idx": "#000034", "text": "Sen tiaj longaj\u0302oj, ekzistas leg\u0302oj ankau\u0306 pri tio kion oni esprimas. Libero finig\u0302as kiam g\u0302i subpremas tiun de aliaj per vortoj, obscenaj\u0302oj, insultoj. C\u0302iuj redakcioj kaj g\u0302iaj posedantoj rajtas difini la liniojn de sia revuo, aliokaze c\u0302iuj estus samaj kaj ja estas ilia rajto difini kion g\u0302i konsideras pozitiva kaj kion ne; se nur citi BA, g\u0302i rifuzis tute principe artikolojn kaj reagojn kaj ili ne kongruis kun la linio de la redakcio; ja cenzuro, kompreneble, c\u0302u ne? sed ankau\u0306 rajton al libereco de esprimo ne c\u0302iuj sentas same. Al Camacho BA lasas abundan spacon por insultado (legu la BA 28!), etajn reagojn g\u0302i cenzuras . Kiam la UEA-revuo, omag\u0302e al senkritika libereco de opinioj au\u0306spiciata de Ras\u0302ic\u0302, publikigos instigojn al rasismo, antisemitismo, infanpornografio, virina subpremado, murdo, mortkondamno, agreso mi eksig\u0302os c\u0302ar tio ne kongruas kun miaj valoroj. Al Ras\u0302ic\u0302, kiu diras ke la opinioj de Camacho estas respektindaj c\u0302ar li kompetentas, nu ankau\u0306 mi kompetentas certe ne malpli ol li, kaj mi havas malajn, do ni estas kvitaj. Al Cindy mi konsilus legi la verkon anstatau\u0306 nur bazig\u0302i sur unu recenzo (cetere OLE enhavas tutan dekon, s\u0302i legu c\u0302iujn, legi nur unu povas esti limige kaj misgvide); kvankam min suprizas ke s\u0302i parolas pri \"propagando\": pri kio? pri literatura rondo kiu dissolvig\u0302is antau\u0306 kvardek jaroj? Sed, se s\u0302i ja atentas tion, s\u0302i komparu kun la kolosa panegiro de la \"ibera grupo\" verkita de Fernandez dum 18 pag\u0302oj dum 2 numeroj sinsekvaj de BA, au\u0306 la eseo(j)n de Waringhien pri la \"Budapes\u0302ta skolo\" kaj s\u0302i rimarkos ke la traktado de la \"Patrolo\" en HEL estas ege, ege modera. La lastan jug\u0302on de Camacho mi dankas: tio konfirmas ke la sola literaturkritika parametro lia estas la feko, do mi lasas lin en lia elemento. Mi interesig\u0302as pri literaturo, ni estas je du malsamaj etag\u0302oj."}, {"text_idx": "#000035", "text": "Via reago havas ne agrablan \"muzikon\" kaj formon. Kial ne respekti kaj opinii sen malsonantaj frazoj kaj vortoj? Mi havis g\u0302is nun bonan opinion pri vi, kvankam mi neniam vidis vin direkte kaj ke eble por vi ne gravas, kion mi diras c\u0302i tie."}, {"text_idx": "#000037", "text": "eble se tiu ero de intervjuo (sed kial la intervjuinto faris tiun demandon tute eksterteman?) rilatus al Vergara, kaj tio estus la centa kiun la sama ulo, sen ajn kau\u0306zo, sen ajna stimulo, sen ajna respondo samtona, elkrac\u0302as en blogoj, en artikoloj, en libroj, pri lia honesteco (c\u0302e la jug\u0302isto jam kus\u0302as dosiero pri tio, kau\u0306zita ne de mi, kiu neniam iris al advokato, kiel JC mensoge asertas en malc\u0302arma poemeto, sed rekte de la polico, kaj kiun mi g\u0302is nun sukcesis haltigi) kaj pri lia profesia kompetento, eble ankau\u0306 Vergara ne estus tiom entuziasma pri la artikolo de NIkola. Najbaro ne g\u0302emas kiam boto nin premas."}, {"text_idx": "#000038", "text": "Dankon al Carlo, kiu prezentas sian perspektivon. Mi nur ne komprenis la bazan sintenon. C\u0302iuj redakcioj kaj g\u0302iaj posedantoj rajtas difini la liniojn de sia revuo...\u2019 li diras, sed ne klaras c\u0302u li kaze de E-revuo subtenas kion li c\u0302e BK abomenas? Felic\u0302e ekzistas Libera Folio, kiu estas nek demokrata asocio kiel UEA, nek privata entrepreno kiel BK, sed garantias la bazan homan bezonon: liberan esprimadon. Carlo konvinke ripetas kion mi jam asertis, ke pro siaj deklaroj respondecas la intervjuito (kiun li evidente bone konas), kaj ne la redakcio au Asocio. Ne gravas kiu estas tiu invitita gasto, Karlo au Georgo, Petro au Pau\u0306lo. Temas pri principa demando, pri la libero de ili ambau\u0306 kaj ni c\u0302iuj. Neniu devus pardonpeti pro la opinio de alia, sed lasi al c\u0302iuj liberan spacon por diri kaj spiri. C\u0302iuj ja havas propran respondecon. La respondeco de la estraro de Asocio estas garantii liberecan kaj egalecan etoson. Ne tre facilas paroli nome de siaj membroj, au\u0306 nur de ties \u2018fidela\u2019 parto: c\u0302u eble ekzistas apartaj membrolistoj? Kaj fine restas la tasko trankvile kaj serioze, fake kaj pacience, malferme kaj libere, sed precipe sobre analizi la verkegon pri tiel grava temo kiel la historio de E-literaturo; sen personaj spicoj sed ankau\u0306 sen limigaj kadroj, se eble. Tion ankau la au\u0306toroj certe bonvenigos. Ne eblas facile pensi en kadroj, kadroj estas kag\u0302oj. Dankon al Libera Folio, ke g\u0302i dau\u0306re disponigas rifug\u0302ejon el kadroj kaj kag\u0302oj. (Kio ne c\u0302iam facilas!)."}, {"text_idx": "#000039", "text": "Mi volis dire BA, ne BK, kompreneble. Al BA mi cetere aplikus la samajn normojn. Temas pri principoj ne pri personoj. Personoj envolvitaj solvu la disopiniojn inter si. Cetere mi vidas nenion pri kio mi malsamopinius pri Carlo, krom eble iuj nuancoj."}, {"text_idx": "#000040", "text": "\u2013 Vi volis diri, lerni lingvo estas bone por demakratio, jen tiel estis viaj normoj.\nGratulas al vi tut simple."}, {"text_idx": "#000041", "text": "\"nenion mi vidas pr kio mi malsamopinius pri Carlo\": se la uzado far Nikola de prepozicio \"pri\" estas g\u0302usta, tio signifas ke li opinias, krom nuancoj, ke Carlo estas merdulo, ke lia verko estas feko, ke Carlo kuiras en feka buljono kun geSilferoj, ke Carlo ne devas tus\u0302i la kojonojn, ke Carlo estas, kompreneble negativnuance, g\u0302isnau\u0306za afablulo, italo, profesoro, premiito, elstarulo ktp... (tion oni legas c\u0302iuloke kie sin esprimas Camacho, ec\u0302 se pri tute alia temo li c\u0302iam ens\u0302ovas iun insulton, nemotivitan kritikon, nestimulitan ofendon...) se tio estas la opinio de Nikola, mi dankas pro lia sincereco kaj mi pluiras mian vojon lasante lin kune kun Camacho en ties medio kaj en ties vorta agordo. G\u0302is!"}, {"text_idx": "#000042", "text": "Nun mi devas pardonpeti pro, kiel vi jam supozis, malg\u0302usta uzo de la prepozicio. Devis esti \"kun\", kompreneble. Temas pri malfelic\u0302a mistajpo, c\u0302ar la komputilo mem kuntajpas kaj mi pretervidis tion. Mi havas nenion krom respekto por vi kaj via laboro, kaj kredis ke tio estas klara. La terminologion kiun vi (kaj Camacho) uzas, mi ne kutimas, sed respektas vian elekton. Chiu rajtas sin esprimi kiel volas.\nSed la redaktoroj de LF de devas pardonpeti. Tio gravas.\nSe ili komentus vian esprimstilon mi ankau reagus proteste.\nDo, trankvilighu kaj havu belan la Paskon. Kaj resurektu en bona humoro.\nSe vi nepre serc\u0302as malamikojn au kverelon provu iun alian. Mi havas nenion kontrau vi kaj deziras al vi plurajn utilajn kaj bonajn recenzojn.\nKaj estus bone se la komentoj ne temus pri la du personoj (jam la tria, lau vi) sed pri la principaj demandoj. Aliel nenio havas sencon tiam."}, {"text_idx": "#000043", "text": "dankon, Nikola. Mi atentigas ke la vortoj kiuj ankau\u0306 al vi ne plac\u0302as NE estas miaj, sed de Camacho, mi nur citis ilin; mi neniam insultis iun ajn, mi nur ricevis/as de li (kaj nur de li) tian vulgaran vortolavangon. Mi ne estas malamika al li, kiel mi estas malamika al neniu ajn, li malamikas al mi kaj tion manifestas c\u0302iel kaj c\u0302ie. Tion mi opinias malsano dau\u0306ranta jarojn, el kiu espereble li iam sanig\u0302os, espereble baldau\u0306. Mi proponis al li kunlaboron, sed lia rifuzo estis tia, ke ne oportunas tion detaligi c\u0302i tie (mi dau\u0306re opinias ke bona poeto kia li estas kaj bona kritikisto kia mi min taksas estus venkanta paro en literaturaj iniciatoj). LibFol pardonpetu pri nenio, g\u0302i estas blogo libera kie c\u0302iu skribas lau\u0306 sia plac\u0302o. UEAorgano estas io alia, UEA estas asocio kun celo, akreditita c\u0302e UNESCO, prestig\u0302a en multaj medioj, reprezenta de, kaj responda al, miloj da membroj, do lau\u0306 mi g\u0302i ne povas permesi la liberon kiun havas LibFol kiu respondecas al neniu. Diri \u201dnia intervjuito\u201d ne indikas posedon, sed nur \u201dintervjuito de ni\u201d, sed ankau\u0306 la elekto de la intervjuatoj ne estu tute hazarda (kaj cetere la intervjuo estis tute bona, krom en tiu maloportuna demando kiu kau\u0306zis tiun ec\u0302 pli maloportunan respondon). Mi havas/os bonegan paskon, kiun mi bondeziras al vi kaj al c\u0302iuj."}, {"text_idx": "#000044", "text": "Carlo: Diri \u201dnia intervjuito\u201d ne indikas posedon, sed nur \u201dintervjuito de ni\u201d"}, {"text_idx": "#000045", "text": "Dankon pro tiu gramatika komento. La saman mi intencis fari."}, {"text_idx": "#000046", "text": "S\u0302ajnas, ke Nikola ne konstatis, ke la Politburoo de UEA ja transprenis la gazeton post la forigo de Stano Marc\u0302ek kiel redaktoro, kiam g\u0302i trudis sian \u2018Mision\u2019: \u201cKvazau\u0306 anteno kaptanta la tendencojn, la ardon, la aspirojn de la esperantoj c\u0302iulande, la revuo Esperanto prezentu aktualan, interesan, inspiran bildon pri la agado kaj strategio de UEA kaj pri la evoluo de Esperanto en monda skalo\u201d. Mi provis atentigi pri tio, sed c\u0302iu ignoris. Kiam oni en Kubo faris la unuan atencon kontrau\u0306 Stanon kaj poste evitadis klarigi pri la motivo, mi venis al la ideo, ke la celo estas g\u0302uste la transpreno de tiu gazeto de la koterio. Do oni ne miru.\nMi skribis ie, ke se mi estus juna j\u0302urnalisto, mi ne estus transpreninta la gazeton sub tiu kondic\u0302o. Sed mi devas diri, ke la \u2018profesia j\u0302urnalismo\u2019 en mia lando, kaj en multaj landoj de la Okcidento, nuntempe estas g\u0302uste tia. En Germanio la j\u0302urnalisto Udo Ulfkotte malkas\u0302is, per sia libro \u2018Gekaufte Journalisten\u2019 kiel politikistoj, sekretaj servoj, kaj alta financo en Germanio gvidas la amaskomunikilojn ( La vera j\u0302urnalismo estas morta. Pli-malpli c\u0302io estas regata de la potenculoj, kaj en UEA estas same \u2013 kaj en mia landa Esperanto-asocio tiel estis ankau\u0306 antau\u0306 jardeko kiam ili publikigis mensogojn kaj kalumniojn kontrau\u0306 min.\nOni ankau\u0306 ne miru, ke la Estraro de UEA mals\u0302atas kritikojn kontrau\u0306 Giorgio Silfer, c\u0302ar iuj potenculoj en UEA, dum ili publike distancigas sin de Silfer, private havas bonajn rilatojn kun li. Mi defendus la rajton de la redaktoro publikigi kritikan intervjuon, kaj mi defendus la rajton de Jorge Camacho sin esprimi pri tio. Tamen mi ne defendus la malagrablan lingvaj\u0302on kiun uzis Camacho en tiu intervjuo, kaj mi opinias, ke la redaktoro ja havas respondecon tion forredakti."}, {"text_idx": "#000047", "text": "Tion dirinte, iu ajn kiu konas la sencerban insultadon fare de Jorge Camacho en la retpos\u0302ta grupo de MAS ja povus kompreni, ke ankau\u0306 li ne estas sen pekoj. Mi opinias, ke li estas provokisto, same kiel Andreas Kuenzli, kiu ne plu rajtas afis\u0302i en La Libera Folio pro sia insultado. Almenau\u0306 Kuenzli havas ankau\u0306 inteligentajn aferojn por diri, ec\u0302 se li strebas provoki kaj subfosi, sed en MAS Camacho havas nenion por diri por denunci siajn kontrau\u0306ulojn. Kvankam li multe atakas Silfer, li s\u0302ajnas al mi esti ankau\u0306 Rau\u0306misto."}, {"text_idx": "#000048", "text": "Necesas malkas\u0302i la veran kialon, ke la Politburoo volis forigi Stanon. Sed konkrete, la 'Misio' de la gazeto devus esti reverkita, donante ian liberon al la redaktoro disde la verda Politburoo."}, {"text_idx": "#000049", "text": "Mi bedau\u0306ras, ke ne aperis mia komento antau\u0306a al tiuj de Ian Fantom (c\u0302u iu cenzuris, forvis\u0302is?). Mi nur resume aldonu. Mi estis/as fidela kunlaboranto de UEA (kiel de aliaj asocioj/grupoj), do ne mirinde ke la estraro de mia asocio tion publike agnoskas, same kiel g\u0302i iniciatis festlibrojn pri iu kaj alia. La misrespondo de Camacho al maloportuna demando neniel rilatis al literatura kritiko, trankvile akceptebla kaj eventuale rebatinda samnivele, sed al \"(mal)honesteco\"; tio estas grava akuzo pri moralo, kaj mi ne miras, ke la estraro deklaru, ke g\u0302i ne kundividas tiun kalumnian akuzon (kiu cetere povus konduki al tribunalo). Ne temas, kiel kelkaj antau\u0306aj blogintoj opiniis, ke la estraro de UEA diktas literaturajn principojn, kio estas fakte ekster g\u0302ia kompetento, sed ke la estraro de UEA defendas sian koncepton pri moraleco kaj refutas la akuzojn kiuj venis al g\u0302iaj membroj far la intervjuito, tio jes ja: UEA responsas al siaj membroj pri tio kio aperas en g\u0302ia organo. Kaj la membroj rajtas scii, kion UEA opinias pri ilia honesteco. Do la pardonpeto estis ege oportuna kaj la bedau\u0306ro ke tio aperis en la oficiala gazeto same. Finita la afero sen tro da filandroj, araneaj\u0302oj, sofismoj, harfendoj, artifikoj, c\u0302ikanoj ktp."}, {"text_idx": "#000050", "text": "\u201d La misrespondo de Camacho al maloportuna demando neniel rilatis al literatura kritiko, trankvile akceptebla kaj eventuale rebatinda samnivele, sed al \u201d(mal)honesteco\u201d \u2013 eble, sed pri la kvalito au\u0306 motivo malantau\u0306 lia kritiko mi nenion diris."}, {"text_idx": "#000051", "text": "kio estas la retpos\u0302ta grupo de MAS?"}, {"text_idx": "#000052", "text": "mi vidas ke jam du tute normalaj intervenoj estis cenzuritaj. vivu Libera (?) Folio! Ne plu valoras skribi..."}, {"text_idx": "#000053", "text": "Nenio estis cenzurita. Vi simple ne salutis, sed komentis kiel gasto. Komentoj de gastoj aperas nur post redakcia kontrolo, kaj tio ne c\u0302iam povas okazi senprokraste."}, {"text_idx": "#000054", "text": "S\u0302ajnas al mi, ke s-ano Ras\u030cic\u0301 miskomprenis, pro kio la \"Asocio\" pardonpetis (kvankam tio estas sufic\u0302e klare skribita en la pardonpeto mem): La Asocion ne g\u0302enis la opinio de s-ano Kamac\u0302o, sed lia fekolingvaj\u0302o, liaj dau\u0306re samaj, tedaj kaj re-kaj-refoje gurditaj insultoatakoj."}, {"text_idx": "#000055", "text": "Ne pro la opinio de la intervjuito la estraro petas pardonon, sed pro la publikigo de certaj \"vortoj kaj esprimoj\" uzitaj de la intervjuito."}, {"text_idx": "#000056", "text": "La uzado de la vorto \"stalinisma\" estas ega troigo flanke de Nikola Ras\u030cic\u0301. Supozeble c\u0302iu plenkreska homo scias, ke stalinisma interveno signifis senlaborigi, enprizonigi kaj fine mortekzekuti homon.\nNotu, ke mia komento rilatas nur al unu vorto, ne al la tuto skribita de Nikola Ras\u030cic\u0301"}, {"text_idx": "#000057", "text": "Nuntempe furoras la fekonovajho \u2013 en germanio ghi estas ech elektita la plej moda vorto de la jaro 2016 !"}, {"text_idx": "#000058", "text": "Evildea \u2013 vlogisto nomata en Kontakto \" la frenezulo \" , en chiu frazo eldiras \" fek\" ."}, {"text_idx": "#000059", "text": "Okaze de Zamenhofa tago li publikigis videon kun sia amiko Kiah . Dufoje ili fikis la portreton de Zamenhof en sidejo de E- asocio en Melburno . Kiah tute ne kontentas pri la fekajha lingvo , por li la \"fekantaj kaccicoj \" estus tro milda esprimo ."}, {"text_idx": "#000060", "text": "Tial mi proponas konkurson en UK pri la plej vulgara, perversa, perversia , pornografia literaturajho !"}, {"text_idx": "#000062", "text": "\"Notu, ke mia komento rilatas nur al unu vorto, ne al la tuto skribita de Nikola Ras\u030cic\u0301\""}, {"text_idx": "#000063", "text": "C\u0302itie estas agrabla noto pri ankau\u0306 pluaj 'ism'oj g\u0302enerale."}, {"text_idx": "#000064", "text": "Difino des vorto log\u0302as pli tau\u0306ge en radiko ol en iu ajn kadra signifo de finaj\u0302o, kaj radiko estas plene grava por granda simpleco en direkto al la diversaj popoloj. Ne redezireblas reparoli pri la finaj\u0302o akuzativo, tiu fremdaj\u0302o for c\u0302iu ajn kompreno, tiu neni'empatio por kvazau\u0306 medikamenta lingvo.\nKomforta estis la eblo origine radiki kaj komforta estas la eblo kunig\u0302i c\u0302irkau planedo klimate, libere.\nGregos plimulte vortoj simplaj tiel ekzemple 'Esperanto', 'paco', 'honesto', 'realo', 'fidelo', au\u0306 internaciaj personaj antau\u0306nomoj tradukeblaj c\u0302ar radikaj tiel tiu des Majstro Ludwik, Ludvig, Lewis, Lowie, Louis, Lajos, Luis, Luigi... donante 'Ludovikismo'."}, {"text_idx": "#000065", "text": "Mi iom komprenas la starpunktojn de c\u0302iuj partoprenantoj en tiu debato. Ja ideale oni povu esprimi sin libere kaj senlime en la revuo de la asocio de c\u0302iuj esperantistoj, kiu estu UEA. Ja, la s-ro Camacho rajtas taksi la elekton de la HEL por la premio Grabowski \"skandala\" c\u0302ar g\u0302i estis \"malprofesie redaktita kaj eldonita\" kaj \"malhoneste verkita\". Tion oni ja rajtas pensi (mi mem, ne leginte la libron, ne havas opinion); kaj c\u0302ar oni rajtas pensi tion, oni rajtu esprimi tion en la revuo."}, {"text_idx": "#000066", "text": "Tamen, se oni volas diri tion en la revuo, mi pensas ke oni argumentu. Ne sufic\u0302as mallau\u0306di ion. Au\u0306, inverse, lau\u0306di ion. Ni, legantoj de la revuo, ne estas infanoj, kiuj elektu nian skolestron, sed plenrajtaj esperantistoj, kiuj meritas legi opiniojn bone elpensitaj kaj argumentitaj por jug\u0302i ne la opiniojn, sed la argumentojn. Estas la laboro de la intervjuanto kontroli ke c\u0302io dirita estas argumentita. La revuo \"Esperanto\" ne estas Twitter!"}, {"text_idx": "#000067", "text": "El mia log\u0302loko kaj sinteno, distance el la elitcentro, oni rimarkas troigon rilate al c\u0302i tiu polemiko de Camacho. La senkulpigo de UEA estraro estas eble neoportuna kaj la epitetoj uzitaj de Camacho ne decas; tiu verkisto kaj neniu alia havas \u201dkorsaran konsenton\u201d por diri kiu ajn aperig\u0302as enkape. La interilatoj, speciale inter civilizitaj personoj, havas ankau\u0306 regulojn de g\u0302entileco. La libera voc\u0302o por paroli kaj skribi ne necesas akrajn vortojn kaj insultojn, oni povas eksprimi kiu ajn ideon kaj senton sen tiuj c\u0302i aldonaj\u0302oj. Fanfaroni kaj premigi la aliajn por sin pravigi ne estas bela sinteno nek c\u0302i tio estas bone ricevita de la plimulto de la legantoj de Esperanto. S\u0302ajnas post la legado de la tekstojn ke c\u0302io apartenas al kvereloj kaj j\u0302aluzoj inter homoj kiuj deziras okupi la saman lokon, bedau\u0306rinde."}, {"text_idx": "#000068", "text": "\"kvereloj kaj j\u0302aluzoj inter homoj kiuj deziras okupi la saman lokon\"\nC\u0302u vi s\u0302ercas? Mi tre dubas (eu\u0306femismo), ke Camacho volas okupi la lokon de Minnaja, au\u0306 de kiu ajn en la redaktejo de la revuo de UEA!\nMi opinias, ke la redakcio de la revuo hipokritas, c\u0302ar ili demandis al Camacho lian opinion pri la t.n. \"civito\", dum g\u0302i bone jam sciis tiun opinion. Kial do poste pardonpeti pri la krudaj vortoj de Camacho?"}, {"text_idx": "#000069", "text": "Tjeri, tio estas tre bona penso: \"la redakcio ... demandis al Camacho lian opinion ..., dum g\u0302i jam sciis tiun opinion.\""}, {"text_idx": "#000070", "text": "Se la redakcio, kiel vi s\u0302ajnas proponi, decidus ne demandi Kamac\u0302on kaj ne publikigi intervjuon, s-ano Ras\u030cic\u0301 ne verkus sian artikolon kaj ne akuzus la estraron pri stalinisma interveno kaj pri anonco de cenzurado, kvankam nur en tiu okazo liaj akuzoj estus almenau\u0306 iomete trafaj. Paradokse."}, {"text_idx": "#000071", "text": "\u2013 Revuo ne estas nur pos\u0302toficejo. G\u0302i estas precipe papera faktarejo. La opinio de Jorge ec\u0302 jam konata povas utile esti refoje klarigata de li; kiel c\u0302iu pensulo en la mondo, Jorge rajtas paralele kaj plu dau\u0306re mem komprenig\u0302i kial li sentas tiel, kaj tio estas ege interesa, plimalpli fakta. Oni povos malkovri la beleco des pensoj inkluzive sub kelkaj malbeletaj vortoj. Nokteco provizore kas\u0302etus la Universo, sed dum la nokto tamen st[el][ar]ig\u0302as l'Espero."}, {"text_idx": "#000073", "text": "Mi ne komprenas, kial mi ne rajtu diri publike, en intervjuo, ke HEL estas \"malprofesie redaktita kaj eldonita kaj, pli grave, malhoneste verkita kaj puf-reklamata mislibro\", se tion mi opinias post funda, detala tralego. Chu mi laudu ghin hipokrite au, kiel iuj faras, priparolu ghin favore ech ne leginte ghin? Chu mi aplaudu misan, nepravigitan donon al ghi de la premio Grabowski?"}, {"text_idx": "#000074", "text": "Mian plenan opinion pri tiu verko oni facilege povas trovi tie chi:"}, {"text_idx": "#000075", "text": "Bedau\u0306rinde la estraro ne precizigis, per kiuj \"vortoj kaj esprimoj\" membroj sentis sin ofenditaj. Sed en la deklaro de la estraro nenio sugestas, ke g\u0302i volas, ke vi lau\u0306du au\u0306 aplau\u0306du ion hipokrite."}, {"text_idx": "#000076", "text": "la dono de premio Grabowski havas skribitan motivaj\u0302on, do \"nepravigita\" estas ne-vero; la jug\u0302o pri \"malhonesteco\" estas ne literaturkritika parametro sed kalumnio pri moralaj kvalitoj (en Italio g\u0302i povus konduki al denunco kaj tribunala kondamno); mi ne komprenas kial tiuj kiuj lau\u0306das (dek recenzoj en OLE, kvin en la katalogo de UEA) estas hipokrituloj. La verko estas elc\u0302erpig\u0302anta, estas altklasifike en la furorlisto de UEA, mi felic\u0302as pri tiu sukceso c\u0302e la publiko, kiu valoras pli ol c\u0302iuj recenzoj (lau\u0306daj au\u0306 ne) kune, c\u0302ar ja la ordinaran esperantiston mi celis ; ne tro malbaldau\u0306 aperos alia verko mia farita per la sama entuziasmo (kaj, kial ne diri tion? per la sama kompetento, dokumentig\u0302o, ekvilibro). La sola afero, kiun mi ne komprenas, estas kial Camacho de kelke da jaroj trovas c\u0302iun okazon por paroli malbone pri mi, de alta pluskomplekso al plej malalta vulgareco (mi neniam rebatis samtone) kaj sekve li agacig\u0302as ke mi havas sukceson; se li c\u0302esus c\u0302i tiun visceran malamon senkau\u0306zan li unua, kaj ni c\u0302iuj sekve, fartus ege pli bone."}, {"text_idx": "#000077", "text": "La sola argumento de la Grabowski-premia komisiono estas ke ne aperis alia historio pri la E-literaturo pli bona ol tiu de Silfer-Minnaja. Tio ne estas motivo au kriterio, i.a. char HEL estas ne historio de la E-literaturo sed delira rakonto bazita sur ideologia pretendo maskita kiel fakto (la ekzisto de E-popolo plus la ceteraj mantroj kaj shiboletoj de t.n. raumismo). Pro tio mi opinias ghin malhonesta. Kaj krome, fushe kaj malkompetente verkita, redaktita kaj eldonita (tiu terura kovrilo!). Ke Minnaja estas malkompetenta kaj nefidinda literaturkritikisto, tion pruvas ekzemple lia nelga fusha recenzo pri la poemaro \"Laminarioj\" de Suso Moinhos (oni legu mian artikolon pri tio en la plej fresha n-ro de Beletra Almanako, BA28). Mi miras, ke Minnaja ne hontis sendi tian tekston por publikigo. En la recenzoj de Johansson kaj Moinhos pri HEL, kaj en mia, videblas multaj el la mankoj de HEL, sed, dum mi kutimas diri chion rekte kaj ech krude, Moinhos kaj Johansson esprimis siajn kritikojn pli milde kaj subtile (sed al saghulo sufichas aludo). Tamen la paro Minnaja-Silfer ech tiujn malakrajn kritikojn ne akceptis, kio plian fojon pruvas ilian mankon de fidindeco. Post atenta, recenzocela lego de HEL, mi fordonacis ghin char tiu libro aldonas nenion valoran al mia biblioteko (male, ghi okupis iom tro da spaco sur la breto, pli utila por aliaj libroj). Por konsultoj pri la historio de la esperantlingva beletro mi senhezite rekomendas la anglalingvan CEOLE de Sutton, multe pli sobran, ekvilibran kaj historiecan ol la Verda Briko de Minnaja kaj Silfer."}, {"text_idx": "#000078", "text": "Camacho konfuzas la motivaj\u0302on de la premio Grabowski, legitan de Ertl (kaj registritan) dum la ferma kunsido en Nitra c\u0302e anonco de la premio, kun la rebato en\"Esperanto\" far la Grabowski-komisiono. La motivaj\u0302o (en la reto) tekstis: \"Ili [Minnaja & Silfer] ricevas g\u0302in[la premion] pro sia komuna verko Historio de la esperanta literaturo. Tiun verkon, kiun Tazio Carlevaro en Heroldo nomis enciklopedio de la Esperanta kulturo, la j\u0302urio de FAG opinias impona, ne baldau\u0306 superota prezento de la originala beletro en Esperanto\". Fakte la premio lau\u0306regulare \"celas subteni la tutmondan esperantan kulturon, precipe por originala kaj tradukita beletro\"; neniel temas nur pri literaturhistorio. La rebato de la jug\u0302komisiono, se oni kapablas kompreni g\u0302in, diras ke por kritiki la atribuon de la premio Camacho devus indiki alian (ajnaspecan!) verkon pli bonan ol HEL (cetere alian li neniam sugestis). Evidente la jug\u0302komisono, el pluraj kandidatoj plej diverstipaj, jug\u0302is, \"post matura medito\", ke tiun jaron la plej bona estis HEL; finite. Oni g\u0302oju, ne c\u0302iujare estas atribuata tiu premio! C\u0302io cetera estas la kutima camacha blablao kontrau min; mi nur indikus al interesig\u0302antoj ke ili legu, (krom la verko, kompreneble), la recenzojn en OLE: Camacho mencias, krom la sia, nur du el ili, sed ne ja c\u0302iujn aliajn de Carlevaro, Rossi, de Zilah, Gubbins, Ahomaki, Mihalkov. Pri mia recenzokapablo atestas la fakto ke oni petas de mi recenzojn pli ol mi sukcesas plenumi; finite. Mi dau\u0306re ne komprenas kial Camacho volas insiste bati sian kapon kontrau\u0306 muron kaj deklari min nekompetenta (mi estas jug\u0302anto ankau\u0306 en prestig\u0302aj tutnaciaj italaj konkursoj ekster la E-medio): c\u0302u li ne rimarkas, ke li estas la sola, krianta en la dezerto? kaj ke ju pli multe li krias, des pli multe li ridindigas sin?"}, {"text_idx": "#000079", "text": "La donitaj informoj konfirmas ke la komisiono de la premio Grabowski ridindigis sin donante premion al verko kian tutsimple ne eldonus serioza naci-lingva eldonejo. Kaj plian fojon videblas ke la malkritikisto Minnaja akceptas ech ne plej etan kritikon."}, {"text_idx": "#000080", "text": "antau\u0306 la jarfino aperos c\u0302e serioza nacilingva eldonejo koncizigo de HEL en la itala"}, {"text_idx": "#000081", "text": "Espereble recenzos ghin kompetenta itala esperantisto, ekzemple Nervi, Cappa, Ruggiero au Gobbo. Principe, ilian opinion mi fidos koncerne la seriozecon de tiu eldono."}, {"text_idx": "#000082", "text": "La seriozecon garantias c\u0302efe la plurpremiita (ankau\u0306 ekster Esperantio) au\u0306toro, do ne estas problemo. Se ni venu al la personoj, Cappa, Nervi, Ruggiero kaj mi estos la j\u0302urio por la traduka konkurso el la itala al esperanto (poezia fako); por la proza, krom mi, estos Aquilina, Cristina de Giorgi, N. Minnaja; regularo videbla en Literatura Babilejo; Premioj(unua dua tria lau\u0306da mencio): diplomo kaj libroj. premiado dum la itala kongreso Heraklea 26/8-2/9; lasta tago por sendo de konkursaj\u0302oj: 30.4, kiu volas konkursi rapidu!"}, {"text_idx": "#000083", "text": "Kion signifas \"esperanto literaturo\"? Mi klinas al la kredo, ke via verko ne traktas literaturon en esperanto skribitan, sed traktas verkojn, kiel oni pozas pionojn, por apologii pli larg\u0302an narativon, kiun la au\u0306toroj volas propagandi. Al tiuj, kiuj akuzas vin je c\u0302arlatanismo, kiel vi pledas?"}, {"text_idx": "#000084", "text": "Por klarigi per analogio, konsideru la fifaman citaj\u0302on de C\u0302omskio: \"esperanto ne estas lingvo\". Fakte, li pli fres\u0302date diskutis esperanton c\u0302e 19:40 en la jena ligilo: . Por tiuj ne anglofonaj, mi sube disponigas tradukon de alineo, kiun oni uzu por fari analogion. T.e. konsideru la ideon malantau\u0306 kion li diras k apliki g\u0302in al kulturo, specife al literaturo. C\u0302u vi, fakte nur talusas per kelkaj surfacaj detaloj de via priliteratura kono propra?"}, {"text_idx": "#000085", "text": "\"...vortelekto, sonprovizo, vortordo: kvankam c\u0302i tiuj estas pri lingvoj faktoj, ili tamen estas plej surfacaj. Kio vere okazas, ekz-e dum interparolo, situas profunde sub konscia konstato; tiu fakte estas la c\u0302eftemo de lingvistiko, kogna scienco, k la cerbosciencoj: tion surfacigi. Sed c\u0302ion c\u0302i senkonscie vualas tiuj pretendantaj konstrui lingvon. Ili vere, do, talusas per kelkaj surfacaj detaloj de sia prilingva kono propra.\""}, {"text_idx": "#000086", "text": "Se post 130 jaroj oni ankorau\u0306 diskutas pri kion signifas esperanta literaturo kaj oni ankorau\u0306 citas la dum jardekoj regurditan (kaj milfoje refutitan) opinion de Chomsky (c\u0302u li iam estis en Esp-kongreso por au\u0306di interparolojn?) ne plu valoras respondi, debati, paroli, verki, klopodi kompreni. Jes ja, en Libera Folio rajtu skribi c\u0302iuj, c\u0302iuj, c\u0302iuj."}, {"text_idx": "#000087", "text": "Revenu en racion, homo. Komprenis vi nek min nek C\u0302omskion. Kiel ajn oni fidu je via interpreto de literatura korpuso se vi stumblas pro simple klara skribaj\u0302o c\u0302i tia?"}, {"text_idx": "#000088", "text": "Mi g\u0302ojas, ke Camacho malavare fordonacis sian ekzempleron de HEL, tiel ankau\u0306 alia persono povas profiti el g\u0302i. Plezuran legadon al la bons\u0302anculo!"}, {"text_idx": "#000089", "text": "Li legos ankau miajn abundajn kritikajn margenajn notojn, inter ili amasegon da \"BAF!\" \ud83d\ude42"}, {"text_idx": "#000090", "text": "bone, tiel li komparos inter verkisto kaj BAFanto. Sed kial Camacho volas insisti kontrau\u0306 verko kiun premiaj jug\u0302komisionoj, recenzantoj, publiko, ekster-esp-istaj medioj aprezas? Kial estas c\u0302i tiu viscera malamo kontrau\u0306 min? Mi venos al la hispana kongreso en junio kaj, se oni akceptos mian proponon, mi prelegos pri la E-literaturo. Nu, mi esperas esti kore akceptata kiel c\u0302ie kaj kiel Camacho estis kiam li venis al Italio."}, {"text_idx": "#000091", "text": "Volonte\u0301 mi respondos vian retorikan demandon pri \"viscera \" malamo.\nGhin vi trovas abunde en E- literaturo \u2013 ekz. en biblio vi konatighus kun diablo ."}, {"text_idx": "#000092", "text": "Certe la redaktoro de revuo ne devas aperigi c\u0302ion kion oni proponas al li. Ec\u0302 se li mem petis intervjuon, li rajtas ne aperigi g\u0302in, se li volas. Sed se li elektas aperigi ion, tiam li mem respondecas pri sia decido."}, {"text_idx": "#000093", "text": "En tiu c\u0302i kazo, se la estraro de UEA opinias ke la redaktoro aperigis ion ne-oportunan, g\u0302i plendu pri sia propra redaktoro, ne pri la intervjuito."}, {"text_idx": "#000094", "text": "La estraro de UEA evidente povus apliki cenzuron ! \u2013 Kia kacho \u2013 sen elirejo"}, {"text_idx": "#000096", "text": "sennaciulo, la oficiala organo de S.A.T., fres\u0302date havis problemojn c\u0302i tiajn. c\u0302u sama estas via opinio koncerne tiu fiasko? mi emas simpatii vian viglon k pasion supozeble au\u0306tentikajn, sed c\u0302u ankau\u0306 dogmismaj estas?"}, {"text_idx": "#000097", "text": "Kara Pauchjo, S-ulo publikigis fashismeman artikolon \u2013 jam multaj SAT- anoj reagis , kaj refutis ghin ."}, {"text_idx": "#000098", "text": "La aartikolo estis provoko- sed ne fiasko."}, {"text_idx": "#000099", "text": "\u2013 Mi voc\u0302donos favore por la teksto de Voc\u0302o De La Reto c\u0302ar li skribas kiel sincera persono. Mi dezirus pluaj voc\u0302donoj por li egale la mia.\nSenpage 'Wikipedia ne estas por legi nur' (mi legis tiu mallonga frazeto de iulo kunsentulo Germana en Twitter), do nuntempe la vojo aspektas esti la scienco, urg\u0302e, dum Felic\u0302o restas la Koro por c\u0302iam.\nSi atendas pluaj favoraj voc\u0302donoj g\u0302enerale ankau\u0306 por homoj tiel ekzemple Carlo kaj multaj aliuloj ankorau\u0306 ."}, {"text_idx": "#000100", "text": "Kara Noel, Mi ne vochdonus favore al la teksto de vocho de la reto , li ne estas sincera- lau mia opinio ."}, {"text_idx": "#000105", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000106", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]